  Виталий Пронин Глаз ёросысь Штанигурт калленэн выльдӥське, чеберске. Пӧртэм шуг-секытъёсты капчиен ворме. Малы ке шуоно татын палэнысь адямиослэсь юрттэмзэс уг витё, асьсэос уж борды куаш-куаш басьтӥсько. Штанигуртлэн йырыз Татьяна Дорофеева данъяське гуртоосыныз.  - Поселениямы сизьым гурт пыре, нош интыысь депутатъёслэн кенешазы 10 адями быръемын, - веранзэ мытӥз кышномурт. - Депутатъёсмы сэзесь: юанэн я куронэн вазиськид ке, котьку юрттозы. Сессизы дыръя одӥгзы но шып уг пуко. Быдэстоно ужъёссэс ӟеч тодо. Котькудзы борды кыӵе ке ульча яке гурт юнматэмын. Соин ик калыклэсь сюлмаськонъёссэ ваньзы син азязы возё.- Трос куашетӥзы вал лэзьымтэ интыосы жуг-жаг куян пумысен.- Жаляса верано, адямиос чылкытлыкез гажаны дышемын ӧвӧл. Дэмен одӥг интыез чылкытатӥськомы гинэ, мукет азьын жуг-жаг гурезьёс кылдо. Ма веранэз ини возьёс, бусыос сярысь. Мукет муниципал кылдытэтъёслэн бусыоссы гырисько-кизисько ке, милямаз ваньмыз куашкамын. Соин, лэся, бусы шоры ик куяськон интыос кылдо. Вань сыӵеосыз но - юртъер котырзэс гинэ но мылпотытэк утялто. Нош чылкытэз ваньзы синйылто. Администрация юртмес утялтыса возиськомы: нылпи площадка кылдытӥмы, шудон корка, гурезьёс лэсьтӥмы, чебер буямы, сяська мерттӥмы. Табере со гуртоослэн яратоно интызы луиз. Полынга гуртын улӥсь Андрей Саламатов но ас палъёсыз сярысь сюлмаське. Нылпиос понна гурезь лэсьтӥз. Табере отын тэшкылиос мыло-кыдо шудо.- Берло дыре гуртъёсысь трос калык люкаськон интыосы ӵем кожало тылпу кысӥсьёс. - Кышкыт маке со - «горд атас». Гурт калык пӧлын ялан валэктон уж нуиськомы, рейдъёс ортчытъяськомы. Тылпу кысӥсьёс, электрикъёс, участковой вань корка пыразы. Нимысьтыз саклык висъязы пу юртын улӥсьёслы. Шараям шекъёсты палэнтыны ӵектэмын. Та сяна, Штанигуртысь культурая юртлэн липетаз тылпуэз алонъя сирена юнматэмын, нош Полынгае ӵыпет кылдытӥмы. Арлы кык пол, тулыс но сӥзьыл, гурт котырмес гыриськомы. Озьы сикъёсмес тылпулэсь утьыны тыршиськомы.- Сӥзьыл вуэмен, вазь пеймытске, нош тӥляд ульчаосады - югыт. - Гурт поселениямы 24 лампа пуктэмын. Азамайын 3-ез, Колеваын 2-ез, кылемез - Штанигуртын. Туэ эшшо 3 лампа пуктыны луонлык шедьтӥмы. Тыл понна толэзяз 5-6 сюрс манет тыриськомы, езъёсты эскерисьёслы - 6 сюрс. Ульчаез югдытон понна бюджетамы 30 сюрс манет гинэ чакламын, соин ик кылемзэ асьмеос  утчаськомы.Та вакытэ мукет сюлмаськонъёс но йырмес поромыто - музъем пай люкылон. Гуртоослэн городлы матэгес кариськемзы потэ, нош отын буш интызы ӧвӧл. Бен, милям гуртмы котырын буш музъемъёс вань. Но пичильтык кесэгез гинэ но кинлы ке сётон понна трос документъёс бичано.Та сяна, муниципал кылдытэтэ пырись гуртъёсы нуись сюресъёсыз тупатъяно, жуг-жаг куян интыосыз эскерыса возёно, ву гумыосыз выльдоно. Гуртын улӥсьёслэсь ӵектонъёссэс котьку санэ басьтыны тыршиськомы. Кемалась ик ӧвӧл Штанигуртысь Западной ульчаын улӥсьёс ӝожтӥськизы вал бадӟым машинаос вылэ. Табере груз нуллӥсь машинаос пичи ульчаосыз уг сузмыто ни. Мынӥсь-ветлӥсьёс понна но тротуар лэсьтоно вал. Малпасько, таиз но уж ӝоген интыысьтыз вырӟоз. Пиломатериал дась, ужась киосмы уггес тырмо. Гуртоос ас мылкыдзыя та уж борды ӧз басьтӥське ке, вашкала амалэз - субботникез - тодамы вайытэк уз луы.Туспуктӥз Владимир Беломорских.  